Satans Kane!

Satans Kane! er en norsk roman, utgitt som bok nummer 80 i den 83 bind store serien om western-helten og US-marshalen Morgan Kane. Boka ble lansert i 1976, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 629 og kostet sju kroner. 

Satans Kane! er den sjette boka med «the wild bunch»-emblem på forsiden, for nå møter leserne igjen den ville gjengen fra bøkene Satans Horn, Morgan Kane og «The Wild Bunch», Tigeren fra Montana, Den gale hunden fra Utah og Tigeren er løs!.  Ved å bruke den faktiske, historiske gjengen og dens faktiske, historiske personer hadde Hallbing i disse bøkene skapt en slags historisk realisme i Kanes univers.

Nå har det gått et par-tre år - og noen bøker - siden sist Kane og leserne møtte banden. Vi har kommet til 1898, og Kane har blitt 43. «The Wild Bunch» er nedkjempet i USA. Bare de siste, som har søkt tilflukt i Sør-Amerika, gjenstår.

Der raner bandens gamle storheter Butch Cassidy og Sundance Kid en bank i Argentina, noe som resulterer i en ferd med gjenstridige forfølgere etter seg, til sist inn i Bolivia. Fra USA blir Morgan Kane sendt på jakt etter de to bandidos yanqui. Etter en lang sjøreise på skipet «Das Vaterland» og en imøtekommende engelsk frue følger han i de gamle bandemedlemmenes spor. Etter han reiser, av ulike, komplekse, grunner, både kvinnen Etta Place og Jesse Rawlins. Hun har i tidligere bøker blitt berørt av alle de fire menn, men denne gangen trår hun først og fremst til for å advare Butch/Sundance mot Morgan...

Kane dreper revolvermennene Dave Lant, Carl Schurtz, Johnny «One Eyed» Mass, Idaho Will, Baines og Vince. I tillegg til den engelske fruen ligger han med en ferm prostituert.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på .

Seriens popularitet gjorde at Satans Kane! likevel snart måtte trykkes i nytt opplag. 

Og utgivelsene var ikke begrenset til Norge. 

Boka kom i 1978 i Danmark på Winther som Satans Kane!. I 1982 kom den i Sverige på B. Wahlströms Bokförlag som Det vilda gänget . og samme året i
Finland på Otava som Hurja joukko. Også Island fikk sin utgave: Satans Kane.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Satans Kane! i bok nr. 42, sammen med Cuba libre!. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Satans Kane! i 2007 som bok 81 i bind 80–81. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 81 i serien, en utgivelse som i 2020 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 81 i serien er ført videre i senere utgivelser, som i Cappelen Damms lydbokversjon fra 2022, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 302–303.

Norske romaner
Morgan Kane
Bøker fra 1976